กสทช.เผย “3 ค่ายมือถือ” ตบเท้าขอรับจัดสรรคลื่น 700 MHz รวม 3 ใบ มูลค่า 5.3 หมื่นล้านบาท
กสทช.เผย “3 ค่ายมือถือ” ตบเท้าขอรับจัดสรรคลื่น 700 MHz รวม 3 ใบ มูลค่า 5.3 หมื่นล้านบาท
กสทช.เผย “3 ค่ายมือถือ” ตบเท้าขอรับจัดสรรคลื่น 700 MHz รวม 3 ใบ มูลค่า 5.3 หมื่นล้านบาท
19 มิ.ย. 2562

นายฐากร ตัณฑสิทธิ์ เลขาธิการ คณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) เปิดเผยว่า กสทช.ได้ให้เอกชน 3 รายที่ได้ยื่นขอรับใบอนุญาตคลื่นความถี่ 700 MHz เลือกชุดคลื่นความถี่ที่มีอยู่ 3 ชุด และผลการจัดสรรคลื่นเป็นดังนี้
บริษัท ทรู คอร์ปอเรชั่น จำกัด (มหาชน) หรือ TRUE โดยบริษัท ทรูมูฟ เอช ยูนิเวอร์แซล คอมมิวนิเคชั่น จำกัด ได้เลือกชุดที่ 1 และเป็นผู้มีสิทธิได้รับการจัดสรรช่วงความถี่วิทยุ 703-713 MHz คู่กับ 758-768 MHz
บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC โดยบริษัท ดีแทค ไตรเน็ต จำกัด ได้แลือกชุดที่ 2 เป็นผู้มีสิทธิได้รับการจัดสรร ช่วงความถี่วิทยุ 713-723 MHz คู่กับ 768-778 MHz
บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC โดยบริษัท แอดวานซ์ ไวร์เลส เน็ทเวอร์ค จำกัด ได้เลือกชุดที่ 3 เป็นผู้มีสิทธิได้รับการจัดสรร ช่วงความถี่วิทยุ 723-733 MHz คู่กับ 778-788 MHz
ทั้งนี้ คลื่นความถี่ย่าน 700 MHz สำนักงานกสทช. จัดสรรจำนวน 3 ใบอนุญาต ใบอนุญาตละ 10 MHz รวม 30 MHz ราคาใบอนุญาตละ 17,584 ล้านบาท แบ่งการชำระเป็น 10 ปี อายุใบอนุญาต 15 ปี
ด้านนายฐากร กล่าวว่า มูลค่าการจัดสรรใบอนุญาตทั้ง 3 ใบรวมทั้งสิ้น 52,752 ล้านบาท และเมื่อรวมภาษีมูลค่าเพิ่ม มีมูลค่ารวมทั้งสิ้น 56,444.64 ล้านบาท โดยผู้มีสิทธิ์ได้รับการจัดสรรคลื่นฯ ต้องนำเงินงวดแรกพร้อมหลักประกันมาชำระให้แก่ สำนักงาน กสทช. ก่อนที่จะได้รับอนุญาตให้ใช้คลื่นความถี่ 15 วัน ซึ่งสำนักงาน กสทช. จะมีหนังสือแจ้งวันเริ่มต้นการอนุญาตให้ใช้คลื่นความถี่ล่วงหน้าไม่น้อยกว่า 90 วัน

ด้าน นายวิเชาวน์ รักพงษ์ไพโรจน์ รองประธานคณะกรรมการบริหาร TRUE กล่าวว่า การพิจารณาคัดเลือกชุดคลื่นความถี่ บริษัทฯ ได้มีการพิจารณาเลือกอย่างถี่ถ้วน จากคณะทำงานที่มีส่วนเกี่ยวข้อง ซึ่งเหตุผลที่เลือกชุดคลื่นความถี่ที่ 1 เนื่องจากมองว่าคลื่นความถี่ทั้ง 3 ชุดก็ไม่ได้แตกต่างกันมากนัก ขณะที่ในเบื้องต้นมองการนำคลื่นความถี่ฯ ไปใช้งาน ไม่จำเป็นต้องใช้กับ 5G อย่างเดียว แต่สามารถใช้กับ 4G ได้ด้วย
ขณะที่ นางอเล็กซานดรา ไรช์ ประธานเจ้าหน้าที่บริหาร DTAC กล่าวว่า การเข้ารับจัดสรรคลื่นความถี่ 700 MHz ในครั้งนี้ เนื่องจากบริษัทฯ ยังไม่มีคลื่นย่านความถี่ต่ำ (low band) และราคารับจัดสรรคลื่นความถี่ 700 MHz ที่ราคา 17,584 ล้านบาท แบ่งงวดการชำระเงินเป็น 10 งวด 10 ปี เท่ากับจ่ายปีละประมาณกว่า 1,700 ล้านบาท แต่หากรอประมูลคลื่นคววามถี่ 700 MHz ที่เหลืออีก 15 MHz ซึ่งยังไม่แน่นอนว่าจะไปจบที่ราคาเท่าใด ส่วนเหตุผลที่เลือกชุดความถี่ที่ 2 มองว่าเป็นชุดปลอดภัยที่สุด
ส่วน นายสมชัย เลิศสุทธิวงค์ ประธานเจ้าหน้าที่บริหาร ADVANC กล่าวว่า บริษัทฯ ได้รับคลื่นความถี่ชุดที่ 3 ช่วงความถี่วิทยุ 723-733 MHz คู่กับ 778-788 MHz ซึ่งการเลือกคลื่นความถี่บริษัทฯ ก็มีการพิจารณาในหลายปัจจัย ทั้งเรื่องของการใช้งานในปัจจุบันและในอนาคต รวมถึงเงื่อนไขราคาต่างๆ ที่กสทช.ได้กำหนดมา ซึ่งชุดคลื่นความถี่ที่เลือกมานั้นถือเป็นคลื่นความถี่ที่มีการรบกวนน้อยกว่าคลื่นความถี่ชุดอื่นๆ
ทั้งนี้การนำคลื่นความถี่ฯ มาใช้งาน บริษัทฯ จะต้องมีการนำเรื่องเข้าที่ประชุมคณะกรรมการบริษัทฯก่อน หลังจากที่ได้รับใบอนุญาตฯ แล้ว ซึ่งก็ต้องรอให้ทางผู้ประกอบการทีวีดิจิทัลดำเนินการคืนคลื่นมาทั้งหมด โดยทางกสทช. ยืนยันว่าจะสามารถใช้งานคลื่นความถี่ฯ ได้จริงในเดือน ต.ค.63